## La delegada del Consell a Castelló visita Cinctorres i Forcall

*** Fabregat reforça la col·laboració amb la comarca dels Ports**

La delegada del Consell a Castelló, Susana Fabregat, en el seu compromís de visitar els 135 municipis de la província, s’ha desplaçat a Cinctorres i Forcall. Durant esta jornada, ha mantingut reunions amb els alcaldes d’estes dos localitats de la comarca dels Ports.

A Cinctorres, Fabregat ha destacat el compromís del Consell amb la recuperació dels municipis afectats per la DANA a Castelló: “És la nostra prioritat donar suport a estes localitats amb les ajudes urgents per als municipis afectats per les pluges torrencials esdevingudes entre el 28 d’octubre i el 6 de novembre de 2024”. A més, s’han abordat qüestions relacionades amb infraestructures viàries i benestar social. La visita ha inclòs un recorregut pel seu centre històric.

De la mateixa manera, a Forcall, la delegada del Consell ha abordat amb l’alcalde, especialment, temes en matèria d’educació, sanitat i indústria, i ha subratllat la importància del contacte directe amb els representants municipals. En este sentit, ha indicat que “només escoltant els alcaldes i entenent les seues necessitats podem oferir solucions reals per als seus veïns”.

Fabregat també ha visitat l’emblemàtica plaça Major porticada, escenari de la recent celebració de la *Santantonà*, declarada festa d’interés turístic autonòmic i bé d’interés cultural. “Des de la Generalitat continuem treballant en la seua promoció com un destacat pol d’atracció turística, enfortint la seua projecció i l’impacte positiu en el desenrotllament econòmic i cultural”, ha assenyalat.

Amb esta visita, la delegada reafirma la voluntat del Consell de col·laborar estretament amb cada municipi per a garantir el benestar i progrés dels ciutadans de la província.

Fecha: 24/01/2025